SKRIFTLIG FORESPØRGSEL E-3096/00

af Rosa Miguélez Ramos (PSE) til Kommissionen

(4. oktober 2000)

Om: Tankskibes ukontrollerede udledning af lastrester og affald

Det er normal praksis ved vore kyster at foretage afgasning og rengøring af tanke på skibe, der transporterer dieselolie eller benzin. Denne praksis, som finder sted uden for havneanlæggene, forurener, sådan som det var tilfældet med olietankeren Campurdán i Ares-fjorden i Galicien (Spanien) den 23. juli 2000.

Selv om alle medlemsstaterne har undertegnet den internationale konvention om forebyggelse af forurening fra skibe (MARPOL-konventionen 73/78), sker der fortsat udledning af driftsaffald og lastrester, herunder olie, i vore have. Det drejer sig om en uacceptabel adfærd, der til dels skyldes mangel på passende anlæg i havnene, hvor dette affald kan bortskaffes.

Jeg ved ikke, om det var den grund, som havnemyndighederne i La Coruña angav i det konkrete tilfælde med Campurdán, som havde en revne i skroget og skulle repareres. De pågældende myndigheder tvang skibet til at sejle ud af havnen for at undgå, at den skulle blive forurenet, hvilket førte til, at skibet sejlede 2-3 mil væk og begyndte på rengøring og afgasning uden nogen form for kontrol, idet de dog håbede på, at affaldet og de dermed forbundne protester ville opløse sig i havet.

Europa-Parlamentet vedtog på sit seneste plenarmøde direktivet om modtagefaciliteter i havne for driftsaffald og lastrester fra skibe.

Har Kommissionen kendskab til det konkrete tilfælde? Har den modtaget nogen klage herover ud over min?

På hvilken måde agter Kommissionen at tvinge havnene til at få passende faciliteter, så man kan undgå denne form for forurening, i stedet for at flytte skibene og udledningen af affald til rene områder som f.eks. Ares-fjorden eller ud på åbent hav?

Hvad vil Kommissionen gøre for at undgå, at beklagelige hændelser af denne art skal gentage sig?

Hvordan agter Kommissionen at gøre en ende på denne praksis, som ikke plejer at blive fulgt op med nogen form for sanktioner?

Svar afgivet på Kommissionens vegne af Loyola de Palacio

(14. november 2000)

Olieforurening som driftsforurening fra skibe repræsenterer en større andel af den samlede olieforurening af havet end den, der forårsages af ulykker. Kommissionen informeres regelmæssigt om denne type hændelse og nærer alvorlige betænkeligheder vedrørende problemet med forsætlig udledning på havet.

En stor del af driftsforureningen for alle typer skibe i EF-vande skyldes, at nogle havne ikke kan yde tilstrækkelige affaldsmodtagelsesanlæg og naturligvis, at skibe tøver med at anvende dem af flere grunde. Det nyligt vedtagne Europa-Parlamentets og Rådets direktiv 2000/59/EF(1) om havnemodtageanlæg til affald og lastrester fra skibe behandler disse problemer og indfører en række krav til både havne og skibe for at sikre, at der er tilstrækkelige faciliteter til rådighed i alle Fællesskabets havne, og at de bruges af skibene.

Når tidsfristen udløber for medlemsstaternes indførelse af direktivet, dvs. 24 måneder efter offentliggørelsen i De Europæiske Fællesskabers Tidende, agter Kommissionen at kontrollere, at det gennemføres korrekt i alle medlemsstater. Dette inkluderer, at man sikrer, at alle havne stiller tilstrækkelige modtageanlæg til rådighed og regelmæssigt foretager affaldsforvaltningsplanlægning, som godkendes af de nationale myndigheder. Direktivet forpligter også skibene til at meddele havnen de mængder affald og lastrester, der findes ombord, og at aflevere deres affald under

bestemte omstændigheder. Alle skibe, der anløber Fællesskabets havne, skal endvidere bidrage til finansiering af anlæggene, uafhængigt af, om de afleverer affald. Forbundet med myndighedernes stikprøvekontrol skulle dette i høj grad reducere problemet forbundet med olieforurening fra skibe som i det tilfælde, der beskrives af det ærede medlem.

Endvidere forventes en ny beslutning fra Parlamentets og Rådets side om oprettelse af en fællesskabsramme for samarbejde vedrørende utilsigtet eller tilsigtet havforurening. Når denne beslutning er vedtaget muliggør den bl.a. udvikling af fælles initiativer, f.eks. workshops eller uddannelseskurser, der sigter på at styrke de foranstaltninger, medlemsstaterne træffer mod udledning af ulovlig driftsaffald fra skibe.

(1) Endnu ikke offentliggjort.